Ungari peaminister Viktor Orbán maalis neljapäeval massimeeleavaldusel kuulajatele apokalüptilise pildi Lääne-Euroopast, kus rändetulva alla mattunud põliseurooplased jäävad peagi vähemusse.
Peaminister pidas kolm nädalat enne parlamendivalimisi kümnetele tuhandetele poolehoidjatele kõne, milles kuulutas Lääne-Euroopa alistumist massimigratsioonile Aafrikast ja Lähis-Idast.
"Olukord on selline, et need, kes oma piiril migratsiooni ei tõkesta, on kadunud. Nad neelatakse aeglaselt, kuid kindlalt alla," ütles põgenike ja asüülitaotlejate suhtes avalikult vaenulik Ungari valitsusjuht.
"Lääne-Euroopa noored jõuavad veel näha aega, mil neist saab vähemus omaenda riigis ja mil nad kaotavad ainsa koha maailmas, mida saavad koduks nimetada."
Orbán on läheb valimistele vastu kampaaniaga, mille peasõnum on sisserände peatamine, ja loodab saada valituks kolmandaks ametiajaks.
Ta ütles Budapesti parlamendihoone ette kogunenud rahvahulgale, et globalistlikud jõud püüavad koostöös ungari opositsiooniga rebida maha tara, mille ta lasi 2015. aastal ehitada riigi lõunapiirile migrantide tõkestamiseks.
"Loomulikult maksame me pärast valimisi moraalset, poliitilist ja juriidilist hüvitust nõudes kätte, aga praegu ei saa me sellele oma aega ega energiat kulutada," ütles ta.
Peaminister ei jätnud ründamata ka Ungaris sündinud juudi soost USA miljardäri George Sorosit, seades ta Ungari ajalooliste vaenlaste - Osmani impeeriumi, Habsburgide ja Nõukogude Liiduga ühte ritta.
Meeleavaldusega, mille korraldajad nimetasid rahumarsiks, tähistati Ungari 1848. aasta revolutsiooni 170. aastapäeva.
Allikas: BNS